Fermierii francezi continuă revolta și 
blochează Parisul. „Ne impun norme 
de mediu care nu sunt impuse 


produselor străine” 

Agricultorii francezi protestatari continuă marţi a doua zi de 
blocaje în jurul Parisului, pe principalele autostrăzi de intrare în 
Capitala Franţei. 


Sunt decişi să menţină asediul zile în şir, dacă noile măsuri, care 
urmează să fie anunţate astăzi de guvern, nu vor fi considerate 
satisfăcătoare. 


Mai multe tractoare s-au „infiltrat” luni seară în trafic pentru a se 
alătura blocadei pe o autostradă, la una dintre intrările din Paris. 


„Am fost escortați cu mare pompă. E magic..."spune un 
protestatar. 


Consecința imediată? O aglomeraţie de nedescris, cu zeci de 
kilometri de ambuteiaje. 


De ieri după-amiază, 1.000 de fermieri protestatari cu 500 de 
tractoare şi utilaje blochează opt rute majore de intrare în 
Capitală. Din elicopterele poliţiei au fost filmate imagini 
neverosimile cu autostrada A1, goală, care în mod normal era 
tranzitată, zilnic, de peste 100.000 de vehicule. 


Agricultorii spun că scopul lor este a de opri livrările de alimente 
către supermarketuri. 


Barajele sunt bine organizate iar protestatarii sunt gata să reziste 
zile în şir. 


„Vom continua să menţinem presiunea asupra guvernului.” (...) 


„Da, ne gândim să rămânem aici o vreme. Cel puţin până când 
guvernul aude ce avem de spus şi ascultă care sunt solicitările 
noastre. Toţi cei care sunt aici dorm în acest loc, unii în corturi, 
alții în tractoare sau în maşini”, spun oamenii. 


Premierul Gabriel Attal, care s-a întâlnit luni seară cu liderii celor 
două mari sindicate ale agricultorilor care susţin protestul, anunţă 
astăzi noi măsuri. De altfel, tânărul şef al guvernului - numit în 
funcţie de numai trei săptămâni - îşi prezintă astăzi, în Adunarea 
Naţională. şi primul său discurs de politică generală. 


Eric Ciotti, parlamentar: „Se impun fermierilor noştri norme de 
mediu care nu sunt impuse produselor străine. Este absurd!” 


Agricultor: „Sfecla (ucraineană) care ajunge pe piața franceză...” 


Reporter: Vă aşteptaţi să vină cu preţuri mai mici? 


Agricultor: „Desigur! Ei nu respectă aceleaşi norme când își cultivă 
produsele. Au diferite tipuri de substanţe chimice active care sunt 
autorizate. Nu au aceleaşi costuri sociale ca noi. Este evident că 
sfecla lor va fi mai ieftină decât cea pe care o putem produce aici.” 


Criza a fost dezbătută şi de preşedintele Macron, care s-a întâlnit 
la platul Elysee cu mai mulţi miniştri, iar poimâine va avea o 
întrevedere la Bruxelles cu preşedinta Comisiei Europene, Ursula 
von der Leyen. 


Potrivit poliţiei, mai mult de 10.000 de agricultori sunt mobilizați 
în toată Franţa, cu peste 5.000 de tractoare şi utilaje agricole. 

